Birthe Skaarup (DF), 2007-04-11:
Gennem de senere år har Sundhedsudvalget vedtaget flere forslag mod rygning, alle ud fra nogle betragtninger om at mindske de sundhedsskadelige virkninger for befolkningen, når de bliver udsat for unødig tobaksrøg, også fordi det er bevisligt, at det at være passiv ryger kan være årsag til flere sygdomme.
Mange mennesker har det rigtig dårligt, når de i dagligdagen møder røg.
Det kan være gennem deres arbejde, det kan være i fritidslivet, under transport eller under deres uddannelse.
Det tror jeg nok at alle de seks partier, der har lavet den her aftale, meget havde for øje, da vi lavede den.
Vi havde nogle omdrejningspunkter, og dem diskuterede vi meget grundigt.
Det er jo nok en af de lovgivninger, som vi har holdt flest møder om og prøvet på at gå mest i dybden med, fordi vi virkelig ville prøve at gøre en indsats mod passiv rygning.
Nu er det sådan, at det bliver ensartet reguleret på det danske arbejdsmarked, således at der som hovedregel ikke ryges indendørs på de danske arbejdspladser, med undtagelse af der, hvor der er lokaler, som udelukkende tjener som arbejdsplads for én person, og her skal der så tages det hensyn, at andre under ingen omstændigheder udsættes for passiv rygning.
Vi ved også, at der kan oprettes rygebokse, at der kan laves rygerum med gode udluftningsmuligheder, men der må ikke ryges der, hvor det tjener som gennemgang for andre eller bruges til nogle funktioner, hvor andre medarbejdere har deres arbejde.
Det er jo således, at den enkelte arbejdsplads også kan udarbejde nogle regler.
Det her er minimumsregler, men man kan jo sagtens lave dem striksere, ligesom kommunalbestyrelsen kan tage stilling til lokale udmøntninger af loven.
Gennem forhandlingerne, og indtil aftalen lå færdig, blev flere enkeltområder som sagt diskuteret grundigt.
Det var enkeltmandskontorerne, og det var også de små værtshuse.
Hvor skulle man her lægge kvadratmeterbegrebet?
Nu blev det jo så til 40 m2 .
Det, man skal have for øje, og som sikkert er misforstået af mange, er: Hvad omhandler det med de 40 m2 i grunden?
Det omhandler kun der, hvor der er opstillet borde, hvor der kan serveres.
Alt andet, køkkenfaciliteter, gangarealer, personalerum, trapper osv., er ikke omfattet af de 40 m2 .
Det synes jeg er værd at pointere her i dag.
Endnu en undtagelse, vi så lavede efter forhandlingerne, er værestederne, som de to øvrige ordførere også har været inde på, og bolig og værelser på plejehjem.
I sidstnævnte tilfælde må der kun ryges, når personalet ikke opholder sig der.
Der var flere knaster.
En af dem var der, hvor vi spurgte beskæftigelsesministeren, om de arbejdsledige kunne afslå at arbejde på små værtshuse og væresteder.
Jeg synes, at det med den udmelding, beskæftigelsesministeren så kom med, er havnet rigtig godt, fordi man kan sige fra.
En anden ting er jo den private dagpleje, som også har været diskuteret meget.
Hvis en privat dagplejer ryger, skal vedkommende sørge for, at der luftes grundigt ud i hele huset.
Der må ikke ryges, når dagplejebarnet er der, og der må overhovedet ikke ryges i de rum, hvor barnet passes, eller i særskilte rum, hvor der opbevares bleer, legetøj og den slags.
Som hovedregel synes jeg, at det her er havnet rigtig godt.
Jeg har været ude på Rigshospitalet, og der har jeg set, at man har lavet sådan en kabine, som man kan gå ud og ryge i.
Det synes jeg da godt kunne være til efterfølgelse for andre, det er i hvert tilfælde en mulighed.
Nu skal loven så revideres i folketingsåret 2009-10, og jeg synes, at ledetråden gennem hele denne aftale har været at få truffet nogle foranstaltninger med henblik på at eliminere passiv rygning.
Vi har jo allerede vedtaget i hvert tilfælde tre regler på det her område.